It-tieni Rapport ta' segwitu għall-Komunikazzjoni dwar l-iskarsezza tal-ilma u n-nixfiet fl-Unjoni Ewropea COM (2007) 414 finali {SEG(2010)573} /* KUMM/2010/0228 finali */





[pic] | IL-KUMMISSJONI EWROPEA | Brussel 18.5.2010 KUMM(2010)228 finali RAPPORT MILL-KUMMISSJONI LILL-KUNSILLU LILL-PARLAMENT EWROPEW It-tieni rapport ta' segwitu għall-Komunikazzjoni dwar l-iskarsezza tal-ilma u n-nixfiet fl-Unjoni Ewropea COM (2007) 414 finali {SEG(2010)573} RAPPORT MILL-KUMMISSJONI LILL-KUNSILL U LILL-PARLAMENT EWROPEW It-tieni rapport ta' segwitu għall-Komunikazzjoni dwar l-iskarsezza tal-ilma u n-nixfiet fl-Unjoni Ewropea (COM (2007) 414 finali) 1. INTRODUZZJONI L-ilma huwa wieħed mill-iktar sorsi ta' valur imma qed isir ukoll riżorsa skarsa, u kull indikazzjoni turi li se jsir iktar skars fil-futur. Id-disponibbiltà li dejjem qed tonqos, il-kwalità li qed titbaxxa, u d-domanda li dejjem qed tikber għall-ilma ħelu qed joħolqu sfidi sinifikanti. It-tibdil fil-klima huwa mistenni li jiggrava s-sitwazzjoni. Għalhekk, il-kwistjonijiet tal-iskarsezza tal-ilma jeħtieġu li jitqiesu f'dan il-kuntest usa'. Fl-2007, il-Kummissjoni adottat Komunikazzjoni dwar l-iskarsezza tal-ilma u n-nixfiet[1]. Il-Komunikazzjoni identifikat seba' inizjattivi ta' politika li kellhom jiġu indirizzati jekk l-Ewropa riedet timxi lejn ekonomija effiċjenti fl-użu tal-ilma u l-iffrankar tal-ilma. F'Ottubru tal-2007[2], il-Kunsill appoġġa l-għażliet identifikati fil-Komunikazzjoni u stieden lill-Kummissjoni biex tirrevedi u tiżviluppa iktar l-istrateġija li qed tevolvi għall-iskarsezza tal-ilma u n-nixfiet sal-2012. F'Ottubru tal-2008, il-Parlament Ewropew adotta rapport dwar il-Komunikazzjoni u appoġġa l-ewwel sett ta' għażliet ta' politika proposti għall-azzjoni. Ir-Riżoluzzjoni tal-Parlament tenfasizza li hemm il-ħtieġa ta' azzjoni urġenti, partikolarment biex tippromwovi l-iffrankar tal-ilma, skambji ta' prassi tajba, kampanji ta' għarfien, il-prezz tal-ilma kkalkulat sewwa, u hemm il-ħtieġa ta' iktar fondi biex jappoġġaw dawn l-azzjonijiet. L-ewwel rapport ta' segwitu għall-Komunikazzjoni[3] ġie adottat f'Diċembru tal-2008 u rrapporta fid-dettall il-progress li sar fl-implimentazzjoni tal-proposti tal-Kummissjoni. Huwa identifika xi inizjattivi ta' politika inkuraġġanti kemm fil-livell tal-UE kif ukoll nazzjonali li kkontribwixxew għar-riżultati imma kkonkluda li xorta kien għad baqa' wisq xi jsir. Ir-rapport kien akkumpanjat minn programm ta' ħidma li kellu wkoll jiġi mmonitorjat regolarment. Kif imħabbar fir-rapport, il-Kummissjoni se tivvaluta fuq bażi annwali l-progress lejn l-implimentazzjoni tal-orjentazzjonijiet stabbiliti bil-ħsieb tar-reviżjoni ta' politika tal-2012, f'konformità mal-Konklużjonijiet tal-Kunsill tat-30 ta' Ottubru 2007. Dan huwa t-tieni rapport li qed jivvaluta l-progress li sar fl-implimentazzjoni tal-għażliet tal-Komunikazzjoni u l-programm ta' ħidma għal żmien medju u fit-tul. L-għan tar-rapport huwa li jippreżenta l-progress miksub madwar l-Ewropa matul l-aħħar sena. Ir-rapport[4] jinkorpora l-informazzjoni li waslet mingħand l-Istati Membri bħala risposta għall-kwestjonarju dwar l-implimentazzjoni tal-għażliet ta' politika. 2. VALUTAZZJONI TAL-PROGRESS LI SAR FL-IMPLIMENTAZZJONI TAL-GĦAŻLIET TA' POLITIKA L-istabbiliment tax-xena F'April tal-2009, il-Kummissjoni Ewropea ppreżentat dokument ta' politika (White Paper[5]) li jippreżenta qafas għall-miżuri u politiki ta' adattament tal-klima biex titnaqqas il-vulnerabbiltà tal-UE għall-impatti tat-tibdil fil-klima. Il-White Paper tenfasizza l-ħtieġa għal iktar miżuri biex titjieb l-effiċjenza fl-użu tal-ilma u tiżdied ir-reżistenza għat-tibdil fil-klima. It-22 ta' Diċembru 2009 kien pass storiku fil-politika Ewropea dwar l-ilma. Din hija d-data li fiha l-implimentazzjoni tad-Direttiva Qafas dwar l-Ilma[6] (WFD) talbet li jiġu adottati l-Pjanijiet ta' Ġestjoni għall-Baċiri tax-Xmajjar (PĠBX) għall-baċiri tax-xmajjar kollha ta' madwar l-UE. Din se tagħti analiżi iktar ċara ta' dak li qed jippjanaw l-Istati Membri fil-baċiri tax-xmajjar rispettivi biex jiġu indirizzati l-problemi tal-iskarsezza tal-ilma u n-nixfiet. Madankollu, sa Diċembru tal-2009, diversi Stati Membri fejn l-iskarsezza tal-ilma u n-nixfiet huma mistennija li jkunu l-iktar gravi, ma adottawx il-pjanijiet tagħhom. 3. Il-prezz tal-ilma kkalkulat sewwa Id-Direttiva Qafas dwar l-Ilma (l-Artikolu 9)[7] titlob lill-Istati Membri jiżguraw li sal-2010 l-politiki dwar il-prezz tal-ilma jipprovdu inċentivi adegwati għall-utenti biex jużaw ir-riżorsi tal-ilma b'mod effiċjenti u li l-utenti differenti tal-ilma jikkontribwixxu b'mod adegwat għall-irkupru tal-ispejjeż tas-servizzi tal-ilma. Il-programmi ta' miżuri fil-PĠBX se jagħmluha possibbli li jiġi ċċekkjat jekk din ġietx implimentata kompletament madwar l-Ewropa. L-informazzjoni attwali li waslet mingħand l-Istati Membri turi li l-adattament tas-sistemi ta' tariffa biex jikkunsidraw il-prinċipju tal-irkupru tal-ispejjeż jista' jirriżulta f'kontijiet tal-ilma ogħla għaċ-ċittadini. Konsegwentement, dan qed jiġri b'mod gradwali. L-esperjenza turi li ż-żieda fil-prezz mhux bilfors twassal għal tnaqqis fil-konsum. L-ipprezzar huwa biss għodda possibbli waħda li għandha tiġi kkunsidrata; jeħtieġu miżuri addizzjonali sabiex ikun inkuraġġut l-użu effiċjenti tal-ilma. Eżempji tal-iktar miżuri mxerrda użati fl-Istati Membri huma l-applikazzjoni tat-tariffi sħaħ, il-penalitajiet għal konsum eċċessiv u l-iskontijiet għall-iffrankar tal-ilma. F'dal li għandu x'jaqsam mal-isforzi biex il-programmi tal-kejl tal-konsum permezz tal-miter jinfirxu fis-setturi kollha li jużaw l-ilma, inklużi l-kontrolli obbligatorji fuq it-teħid (l-Artikolu 11(3) tad-WFD), diversi Stati Membri rrapportaw li l-użu tal-miters għall-provvista domestika tal-ilma għax-xorb qed jilħaq livell għoli ta' implimentazzjoni. Il-kejl tal-konsum tal-użu mhux domestiku tal-ilma qed jitjieb ukoll, speċjalment jekk l-utenti jkunu konnessi mal-provvista pubblika. Il-kejl tal-konsum u l-kontroll tat-teħid dirett ta' spiss ikun assoċjat mal-proċess tal-awtorizzazzjoni nnifsu. F'xi baċiri tax-xmajjar tan-Nofsinhar tal-Ewropa ġew adottati miżuri legali biex jikkontrollaw ukoll l-estrazzjonijiet eżistenti tal-ilmijiet tal-wiċċ. 4. Allokazzjoni b’mod iktar effiċjenti tal-ilma u tal-fondi relatati mal-ilma It-titjib tal-ippjanar tal-użu tal-art L-attivitajiet ekonomiċi għadhom jadattaw għad-disponibbiltà sostenibbli tar-riżorsi fil-livell tal-baċir tax-xmara, mingħajr ma jżidu l-pressjoni eżistenti fuq xi baċiri tax-xmajjar. L-iżvilupp fuq skala kbira tal-attivitajiet ekonomiċi, bħat-turiżmu jew il-biedja, jista' jwassal għal teħid żejjed tal-ilma li jista' joħloq problemi sinifikanti, partikolarment f'żoni bi skarsezza tal-ilma. Diversi attivitajiet marbuta mal-ippjanar tal-użu tal-art qed isiru bħalissa madwar l-UE kemm fil-livell Ewropew kif ukoll fil-livell nazzjonali: Fir-rigward tal- agrikoltura , biex tirrispondi għall-isfidi ġodda, il-Kontroll tas-Saħħa tal-Politika Agrikola Komuni (PAK) maqbul fl-2008 rriżulta fl-inklużjoni ta' għanijiet ta' ġestjoni aħjar tal-ilma fir-rigward tal-kundizzjonalità. Mill-2010 'l quddiem, l-Istati Membri se jkollhom jiddefinixxu standards li japplikaw fil-livell tal-istabbiliment agrikolu għall-konformità mal-proċeduri nazzjonali ta' awtorizzazzjoni eżistenti meta jintuża l-ilma għat-tisqija. L-obbligi relatati mal-kundizzjonalità għandhom jgħinu biex itejbu l-għarfien tal-bdiewa dwar il-proċeduri tal-awtorizzazzjoni, b'mod partikolari permezz tal-forniment ta' informazzjoni aħjar lill-bdiewa u l-perspettiva biex jitnaqqsu l-ħlasijiet tal-PAK f'każ ta' ksur. Il-Kummissjoni se timmonitorja mill-qrib l-applikazzjonii tar-regoli tal-kundizzjonalità li jirriżultaw mill-Kontroll tas-Saħħa matul il-fażi tal-implimentazzjoni. Id-direttiva dwar il-promozzjoni tal-użu tal-enerġija minn sorsi rinnovabbli (Id-Direttiva dwar l-Enerġija Rinnovabbli[8]) tistabbilixxi miri obbligatorji nazzjonali għal sehem l-enerġija rinnovabbli fil-konsum finali u mira ta' 10 % enerġija rinnovabbli fit-trasport sal-2020. Dan jista' jwassal għal żieda fil-produzzjoni tal- bijomassa fl-UE. Studju li sar għall-Kummissjoni[9] dwar l-impatt tal-iżvilupp tal-bijoenerġija dwar id-disponibbiltà tal-ilma juri li żieda sinifikanti fil-produzzjoni tal-bijomassa fl-UE mhux se tkun teħtieġ żieda fil-konsum totali tal-ilma għat-tisqija fil-maġġoranza taż-żoni. Madankollu, l-istudju kkonkluda li sabiex tiġi evitata l-pressjoni miżjuda fuq ir-riżorsi tal-ilma Ewropej, il-materja prima Ewropea għall-bijoenerġija għandha tkun ikkonċentrata iktar fil-partijiet ta' fuq u fil-partijiet ċentrali tal-Ewropa milli fin-Nofsinhar (u partikolarment fir-reġjuni bi skarsezza tal-ilma). Fir-rigward tal- miżuri għall-effiċjenza fl-użu tal-ilma fiż-żoni urbani , qed jittieħdu xi inizjattivi fil-livell lokali biex jippromwovu l-inkorporazzjoni ta' kultura ġdida tal-ġestjoni tal-ilma fil-pjanijiet tal-iżvilupp tal-muniċipalitajiet, imma l-attivitajiet irrapportati jipprovdu evidenza li għandu jkun hemm ħafna iktar enfasi fuq dan fil-livell nazzjonali. Ħafna Stati Membri rrapportaw li huma jimplimentaw totalment id-Direttivi dwar il-Valutazzjoni tal-Impatt Ambjentali[10] (EIA) u l-Valutazzjoni Ambjenti Strateġika[11] ( SEA ). Fil-każ tal-proġetti li jaffettwaw b'mod sinifikanti l-ambjent akkwatiku, huwa rrakkomandat li l-valutazzjoni tal-impatti relatati mal-ilma mitluba mill-Artikolu 4(7) tad-WFD, jiġu inkorporati mis-SEA u l-EIA[12]. Is- settur tat-turiżmu jeħtieġ l-attenzjoni. Il-maġġoranza tat-turisti jmorru fiż-żoni fejn l-iskarsezza tal-ilma u n-nixfiet diġà huma problematiċi u bħala medja, jużaw l-ilma b'rata ta' kuljum iktar minn erba' darbiet ogħla[13] minn dik tar-residenti lokali. Id-domandi fl-aqwa tal-istaġun għalhekk jistgħu joħolqu restrizzjonijiet serji fuq il-provvista lokali. Sfida ewlenija identifikata hija li tonqos id-domanda għall-ilma fl-aqwa tal-istaġun u jonqos l-użu tar-riżorsi biex jitnaqqas l-impatt ekoloġiku u l-istress fuq l-ilma. Il-finanzjament tal-effiċjenza fl-użu tal-ilma Il-Programmi tal-Iżvilupp Rurali huma għodda importanti li jista' jkollha impatt sinifikanti għall-ksib tal-għanijiet tad-WFD. It-tħassib dwar l-ilma qed jiġi integrat fil-politika dwar l-iżvilupp rurali, iżda tenħtieġ attenzjoni partikolari sabiex jiġi trattat it-tħassib rigward l-impatti negattivi possibbli fuq il-ġestjoni tal-ilma minħabba l-investimenti tal-istabbilimenti agrikoli ġodda, b'mod partikolari dawk li jimmiraw li jżidu ż-żoni msoqqija u l-ħażniet ġodda tal-ilma fuq skala kbira. Is-sistemi ta' kontroll għandhom jiġu żviluppati biex jgħinu lill-intrapriżi agrikoli li qed jikbru, jużaw ir-riżorsi tal-ilma b'mod sostenibbli[14]. Konsegwentement, tenħtieġ iktar koordinazzjoni bejn il-politika dwar l-ilma u l-politika agrikola. Il-ftehim milħuq fil-qafas tal- Kontroll tas-Saħħa tal-PAK rriżulta f'żieda tat-trasferiment finanzjarju mill-ewwel pilastru għall-politika dwar l-iżvilupp rurali. Ir-riżorsi finanzjarji addizzjonali ta' EUR 3.3 biljuni se jippermettu lill-Istati Membri isaħħu l-isforzi tagħhom skont il-programmi tagħhom għall-iżvilupp rurali biex jilħqu l-isfidi l-ġodda li qed taffaċċja l-agrikoltura Ewropea, inkluż il-ħtieġa għal ġestjoni aħjar tal-ilma. Barra minn hekk, il-Pakkett Ewropew ta' Rkupru Ekonomiku jagħmel EUR 1.020 biljun disponibbli maħsuba għat-titjib tal-infrastruttura fiż-żoni rurali u għall-indirizzar tal-isfidi ġodda kif identifikat fil-Kontroll tas-Saħħa. Abbażi tal-informazzjoni kkomunikata lill-Kummissjoni mill-Istati Membri fl-2009, huma allokaw 26.9 % minn dawn ir-riżorsi addizzjonali għall-ġestjoni tal-ilma fil-Programmi għall-Iżvilupp Rurali[15] eżistenti tagħhom. Fl-ipprogrammar tal- Politika ta' Koeżjoni ta' bejn l-2007 u l-2013, iktar minn 6 % tal-allokazzjonijiet totali jintużaw għall-investimenti fl-infrastruttura relatata mal-ġestjoni tal-ilma. Barra minn hekk, sehem kbir mill-EUR 5.8 biljuni għall-"prevenzjoni tar-riskju" se jappoġġa proġetti dwar l-"ilma", inkluż l-iskarsezza tal-ilma. Il-Kummissjoni diġà qed tagħmel xi attivitajiet bħala tħejjija għall-perjodu ta' wara l-2013 tal-politika ta' koeżjoni. F'Marzu tal-2009, il-Kummissjoni ppubblikat id-dokument ta' ħidma 'Ir-reġjuni 2020 – L-isfidi tat-tibdil fil-klima għar-Reġjuni Ewropej'[16] li jindirizza wkoll l-aggravament tal-iskarsezza tal-ilma u n-nixfiet mat-tibdil fil-klima. Il-programmi tal-Kooperazzjoni Territorjali Ewropea (li qabel kienu l-"Interreg") jagħtu appoġġ ewlieni lill-proġetti transkonfinali u transnazzjonali dwar l-iskarsezza tal-ilma. Il-finanzjament tal-miżuri li jrawmu ġestjoni aħjar tal-ilma, bħat-titjib tas-sistemi eżistenti tal-provvista, it-tnaqqis tat-tnixxijat mhux intenzjonati mis-sistema, l-użu mill-ġdid tal-ilma użat, il-ħarsien tal-ħamrija, il-ħarsien u l-monitoraġġ tar-riżorsi ambjentali u tal-ilma u r-riċerka biex jitjieb l-għarfien, qed jiġu kkunsidrati iktar fl-UE u fil-baġits internazzjonali. Hija mistennija iktar informazzjoni dwar l- użu mtejjeb tal-fondi tal-UE u nazzjonali fil-Pjanijiet ta' Ġestjoni għall-Baċiri tax-Xmajjar. Ftit Stati Membri biss irrapportaw l-implimentazzjoni tal- politiki tat-tassazzjoni li jikkunsidraw il-kwistjonijiet tal-iskarsezza tal-ilma u n-nixfiet. 5. It-titjib tal-ġestjoni tar-riskju tan-nixfa L-iżvilupp tal-pjanijiet tal-ġestjoni tar-riskju tan-nixfa Il-mixja mir-"rispons għall-kriżi" għall-"ġestjoni tar-riskju" fil-kuntest tal-ġestjoni tal-ilma hija l-mod kif titjieb ir-reżistenza tas-soċjetà għall-iskarsezza tal-ilma u n-nixfiet. L-Istati Membri madwar l-UE jikkunsidraw u jindirizzaw dawn il-kwistjonijiet skont l-istorja u t-tbatija reċenti tagħhom b'kunsiderazzjoni tal-istress tal-ilma. Diversi Stati Membri bdew jidentifikaw iż-żoni jew il-baċiri kollha affettwati min-nixfa, li jbatu minn skarsezza tal-ilma permanenti jew semipermanenti, id-degradazzjoni tal-ħamrija u l-proċessi tad-deżertifikazzjoni. Jistgħu jiġu żviluppati Pjanijiet Speċifiċi għall-Ġestjoni tan-Nixfa bħala supplimenti għall-Pjanijiet ta' Ġestjoni għall-Baċiri tax-Xmajjar. Madankollu, id-dewmien fl-implimentazzjoni tad-WFD jista' jfixkel l-Istati Membri affettwati fl-indirizzar tal-problemi tal-iskarsezza tal-ilma u n-nixfiet. F'Diċembru 2009, ġie adottat dokument ta' gwida dwar l-inkorporazzjoni tat-tibdil fil-klima fit-tieni u t-tielet ċiklu ta' ġestjoni tal-baċiri mid-Diretturi tal-Ilma[17]. Id-dokument jinkludi kapitlu speċifiku dwar il-miżuri ta' adattament relatati mal-problemi tal-iskarsezza tal-ilma u n-nixfiet. Xi Stati Membri diġà rrapportaw li ma ġew identifikati l-ebda baċiri bi skarsezza permanenti (DE, AT, FI, LT, BE) iżda kultant, jew anke ta' spiss, l-istress tal-ilma matul is-sajf huwa mistenni (DE, AT, FI, LT). Madankollu, Stati Membri oħrajn isofru minn skarsezza permanenti fil-pajjiż kollu (MT, CY) jew fil-baċiri tax-xmajjar kollha (ES, IT). Mhux il-pajjiżi Mediterranji biss, imma anke pajjiżi oħrajn mill-Ewropa Ċentrali rrapportaw żoni li ta' spiss ikollhom skarsezza tal-ilma (CZ) jew saffi fil-blat jew fil-ħamrija li jkunu sfruttati b’mod eċċessiv (FR, BE). L-iżvilupp ta' osservatorju u sistema ta' twissija bikrija dwar in-nixfiet Il-prototip tal-Osservatorju Ewropew tan-Nixfa (EDO) għat-tbassir, l-iskoperta u l-monitoraġġ tan-nixfa fl-Ewropa bħalissa huwa impenjat mill-produzzjoni ta' qabel it-tħaddim tal-indiċi tan-nixfa li jużaw informazzjoni meteoroloġika. Bħalissa qed isiru diversi attivitajiet fl-Ewropa biex jimmonitorjaw u jmexxu n-nixfa, l-iskarsezza tal-ilma u r-riskji tad-deżertifikazzjoni, kemm fil-livell nazzjonali kif ukoll Ewropew. Diversi Stati Membri diġà qed jimmonitorjaw in-nixfiet (eż. ES, PT, UK, IT, PL, AT). L-użu aħjar tal-Fond ta' Solidarjetà tal-UE u l-Mekkaniżmu Ewropew għall-Protezzjoni Ċivili Fl-2009 ngħatat kontribuzzjoni ta' EUR 7.6 miljun f'għajnuna mill-Fond ta' Solidarjetà tal-UE (EUSF) lil Ċipru biex tgħin jiġu rrimburżati l-ispejjeż tal-miżuri ta' emerġenza meħtieġa minħabba n-nixfiet gravi fl-2008. Din hija l-ewwel darba li ntuża l-Fond ta' Solidarjetà biex jipprovdi għajnuna finanzjarja għall-miżuri ta' emerġenza bħala rispons għal nixfa eċċezzjonali. L-immobilizzar tal-EUSF għan-nixfa huwa diffiċli minħabba l-limitu ta' żmien ta' għaxar ġimgħat biex tiġi ppreżentata l-applikazzjoni lill-Kummissjoni wara li tkun irriżultat l-ewwel ħsara. Il-mekkaniżmi ta' applikazzjoni (l-iskadenza) għandhom jerġgħu jiġu kkunsidrati fil-futur sabiex jippermettu lill-EUSF jirreaġixxu aħjar għad-diżastri li jseħħu bil-mod il-mod, bħan-nixfiet. L-implimentazzjoni tal-pjanijiet u l-indikaturi tan-nixfa, kif ukoll Sistema ta' Twissija Bikrija effettiva dwar in-nixfiet, jistgħu itaffu din id-diffikultà għall-applikanti. Il-Parlament Ewropew appoġġa lill-Kummissjoni fl-appell tagħha lill-Kunsill Ewropew biex jerġa' jikkunsidra l-miżura negattiva dwar l-emenda proposta għar-Regolament tal-EUSF diġà ppreżentata mill-Kummisjoni fl-2005, li tkopri definizzjoni ġdida tal-kriterju u l-ambitu usa' tal-avvenimenti eliġibbli. Il-programm ta' ħidma tal-2009 dwar il-protezzjoni ċivili jkopri azzjonijiet li huma eliġibbli għall-assistenza finanzjarja skont l-Istrument Finanzjarju għall-Protezzjoni Ċivili fil-qasam tar-rispons, it-tħejjija u l-prevenzjoni. Il-programm ta' ħidma jinkludi proġetti ta' kooperazzjoni u ta' prevenzjoni, it-tħejjija (it-taħriġ, l-eżerċizzji) u n-nefqa relatata mar-rispons għall-emerġenzi, inkluża n-nixfa. 6. Il-kunsiderazzjoni ta' infrastrutturi addizzjonali tal-provvista tal-ilma F'dawk ir-reġjuni fejn id-domanda għall-ilma għadha taqbeż id-disponibbiltà tar-riżorsi, minkejja li ġew eżawriti l-għażliet possibbli kollha biex inaqqsu d-domanda għall-ilma f'konformità mal-ġerarkija tal-ilma, jistgħu jiġi kkunsidrati infrastrutturi ġodda tal-provvista tal-ilma għall-mitigazzjoni tal-effetti tan-nixfa. Studju li sar għall-Kummissjoni f'Diċembru tal-2008 li jivvaluta r-riskji u l-impatti ta' erba' għażliet alternattivi għall-provvista tal-ilma (id-disalinizzazzjoni, l-użu mill-ġdid tal-ilma użat, il-mili tal-ilmijiet tal-wiċċ, u l-ġbir talilma tax-xita) wera li mhuwiex possibbli li jiġi pprovdut sett tal-aqwa għażliet disponibbli ta' mitigazzjoni mal-medda tal-UE. Il-problemi potenzjali u l-għażliet ta' mitigazzjoni jvarjaw bejn il-postijiet u t-teknoloġiji - dan ifisser li l-miżuri ta' mitigazzjoni għandhom jiġu mfassla biex jittrattaw il-kundizzjonijiet lokali. Għażliet alternattivi tal-provvista tal-ilma jistgħu jkunu ogħla mill-għażliet konvenzjonali, imma s-sussidji li jikkumpensaw għad-differenzi fil-prezz għandhom iservu biss biex jgħinu lill-utenti fit-tranżizzjoni lejn użu iktar sostenibbli tal-ilma fejn il-prezz tal-ilma jirrifletti verament il-kost tiegħu. Fil-futur, ir-rwol tal-għażliet alternattivi tal-provvista tal-ilma se jikber minħabba t-tibdil fil-klima u t-tnaqqis tad-disponibbiltà tal-ilma, għalhekk għandha tingħata attenzjoni partikolari għall-implimentazzjoni u t-tijib kontinwu tagħhom tal-għarfien fil-qasam. 7. It-trawwim ta' teknoloġiji u prattiki effiċjenti fl-użu tal-ilma F'Lulju tal-2009 ġiet iffinalizzata valutazzjoni[18] għall-Kummissjoni li turi li l-introduzzjoni tar-rekwiżiti obbligatorji dwar l-apparat li juża l-ilma skont id-Direttiva dwar l-Ekodisinn estiża tista' toħloq iffrankar sinifikanti. Li kieku ddaħħlu l-prodotti domestiċi kollha li jużaw l-ilma, kieku seta' nkiseb tnaqqis ta' 19.6 % fil-provvista pubblika totali tal-UE (madwar 6 % li kieku ddaħħlu l-prodotti relatati mal-enerġija biss mingħajr ma jiġu kkunsidrati l-magni tal-ħasil tal-platti u l-magni tal-ħasil tal-ħwejjeġ). Dan ikun jikkorrispondi għal tnaqqis ta' 3.2 % fit-teħid annwali totali tal-UE. It-tnaqqis fil-konsum tal-ilma ta' prodotti relatati mal-enerġija bħal vitien, doċċi u banjijiet, jista' jirriżulta wkoll fi tnaqqis indirett tal-konsum tal-enerġija: tnaqqis potenzjali ta' 20 % tal-ħtiġijiet tat-tisħin għal dawn il-prodotti. F'dak li għandu x'jaqsam mal-bini, ġie konkluż li tibdiliet żgħar ta' mġiba jistgħu jipprovdu ffrankar sinifikanti. Tibdiliet żgħar fil-ħin li wieħed idum biex jieħu doċċa, il-frekwenza tal-ħasil u l-użu tal-vitien jista' jirriżulta fi ffrankar ta' 20 sa 30 %. L-Iskema Komunitarja għall-immaniġġjar tal-ambjent u verifika (EMAS)[19] hija għodda ta' ġestjoni għall-kumpanji u organizzazzjonijiet oħra biex tivvaluta r-rapport u ttejjeb il-prestazzjoni ambjentali. Ir-Regolament rivedut ikopri r-rappurtar abbażi tal-indikaturi ta' rendiment ewlenin, inkluż indikatur ta' rendiment dwar l-użu tal-ilma, li jikkonsisti mill-konsum totali annwali tal-ilma espress f'm³. Iktar indikaturi speċifiċi se jiġu definiti fid-dokumenti ta' referenza li se jiġu żviluppati għas-setturi kollha tal-attività ekonomika. Minbarra l-EMAS, li teħtieġ impenn volontarju mill-parteċipanti biex jikkontribwixxu għall-użu effiċjenti tar-riżorsi tal-ilma, ġew irrapportati wkoll ftehimiet volontarji oħra ma' setturi ekonomiċi differenti li jużaw l-ilma fl-Istati Membri. L-Aġenzija Ewropea għall-Ambjent irrapportat li l-industrija tal-manifattura tuża madwar 11 % tal-ilma ħelu totali li jinġabar madwar l-Ewropa, b'madwar nofsu jintuża għat-tkessiħ u nofsu għall-ipproċessar. L-ilma miġbur għall-produzzjoni tal-enerġija jammonta għal 44 % tal-ilma ħelu totali miġbur imma ftit wisq minn dan l-ilma jiġi kkunsmat fil-proċess. Hemm potenzjal għal iktar użu ta' sorsi alternattivi tal-ilma għall-produzzjoni tal-enerġija (it-tkessiħ) minħabba li l-impatt tan-nixfiet fuqhom jista' jkun inqas[20]. 8. Inrawmu l-iżvilupp ta’ kultura li tiffranka l-ilma fl-Ewropa L-iżvilupp ta' kultura li tiffranka l-ilma fl-Ewropa jeħtieġ l-involviment tas-soċjetà ċivili. Permezz tal-ispjegazzjoni tar-raġunijiet għall-azzjonijiet meħuda u billi tiġi pprovduta l-informazzjoni dwar dak li huwa meħtieġ biex jitjieb l-iffrankar tal-ilma, l-Istati Membri jistgħu jħeġġu lill-konsumaturi jagħżlu prodotti u servizzi effiċjenti fl-użu tal-ilma, li bħala riżultat joħolqu suq għal dawn il-prodotti u s-servizzi. It-titjib tal-ekoloġija tal-akkwist pubbliku u l-forniment tal-informazzjoni għall-konsumaturi bl-użu tat-tabelli, iħaffu l-iżvilupp tal-kultura li tiffranka l-ilma. Id-Direttiva Qafas dwar l-Ekodisinn[21] estiża adottata fil-21 ta' Ottubru 2009 tkopri mhux biss l-oġġetti li jużaw l-enerġija imma wkoll il-prodotti relatati mal-enerġija. Il-Pjan ta' Ħidma ġdid tad-Direttiva dwar l-Ekodisinn (2009-2011) jinkludi apparat li juża l-enerġija u l-ilma, bħall-apparat għat-tisqija, u d-Direttiva dwar it-Tikkettar tal-Enerġija ukoll qed tiġi riveduta bl-għan li tkopri firxa usa' ta' prodotti, simili għad-Direttiva dwar l-Ekodisinn. Wara l-adozzjoni tar-Regolament dwar l-Ekotikketti tal-UE rivedut f'Novembru tal-2009, huwa mistenni li l-Ekotikketti se jkollhom rwol iktar importanti biex jgħinu lill-konsumaturi jixtru prodotti li ma jagħmlux ħsara lill-ambjent, inklużi dawk il-prodotti b'konsum tal-ilma iktar baxx u dawk li jużaw inqas ilma. It-titjib fl-Ekoloġija tal-Akkwist Pubbliku huwa opportunità kbira biex jiġi stimulat is-suq għall-prodotti u teknoloġiji li ma jagħmlux ħsara lill-ambjent u tagħti prijorità lill-prodotti u t-teknoloġiji effiċjenti fl-użu tal-ilma. Il-Kummissjoni tħeġġeġ ħafna lill-Istati Membri biex iżidu l-livell tagħhom tal-akkwist pubbliku ekoloġiku. L-impatt tal-ilma qed jintuża iktar biex jittejjeb l-għarfien tal-konsumaturi dwar il-konsum tal-ilma. Għandu l-potenzjal li jipprovdi l-informazzjoni dwar il-volum tal-ilma ħelu użat biex isir prodott (komodità, oġġett jew servizz). Il-Kummissjoni se tikkunsidra jekk għandhiex rwol fil-politika tal-futur dwar l-iskarsezza tal-ilma u n-nixfiet. Bħalissa fl-Ewropa għaddejjin għadd ta' inizjattivi dwar l-iffrankar tal-ilma. L-Aquawareness – L-Għarfien Ewropew dwar l-Ilma u l-Programm dwar l-Amministrazzjoni tal-Ilma mniedi f'Ġunju tal-2008 mis-Sħubija Ewropea tal-Ilma (EWP), jinvolvi partijiet interessati minn diversi setturi tan-negozju u s-soċjetà ċivili, inklużi l-NGOs, il-gvernijiet reġjonali u lokali fl-iżvilupp ta' soluzzjonijiet konġunti għal ġestjoni tal-ilma iktar sostenibbli. 9. Titjib fl-għarfien u l-ġbir tad-dejta Sistema ta' tagħrif dwar l-iskarsezza tal-ilma u n-nixfiet madwar l-Ewropa. L-indikaturi qed isiru skont l-Implimentazzjoni Komuni tad-WFD bil-koordinazzjoni mal-Aġenzija Ewropea għall-Ambjent (EEA) u ċ-Ċentru Konġunt tar-Riċerka (ĊKR). L-EEA għamlet progress fl-istabbiliment tas-Sistema Ewropea tal-Informazzjoni dwar l-Iskarsezza tal-Ilma u n-Nixfiet (WSDIS), u l-implimentazzjoni tal-Monitoraġġ Globali għall-Ambjent u s-Sigurtà (GMES), li tista' ġġib dejta bbażata fl-ispazju u servizzi ta' monitoraġġ tal-art bl-appoġġ tal-politiki dwar l-ilma, ukoll għamlet progress[22] L-EEA produċiet ukoll figuri annwali, inkluża dejta dwar il-kwantità tal-ilma, fl-Istat tar-Rapport Ambjentali (SOER). L-eżempji ta' diversi sistemi ta' informazzjoni ġodda relatati mat-tbassir tan-nixfiet huma mogħtija fl-Anness. Opportunitajiet ta' riċerka u żvilupp teknoloġiku Il-proġetti ta' riċerka u żvilupp kemm fil-livell nazzjonali kif ukoll internazzjonali għandhom rwol ewlieni fit-tfittxija ta' sinerġiji bejn il-politiki ta' ġestjoni tal-iskarsezza tal-ilma u n-nixfiet, li jidentifikaw in-nuqqasijiet ewlenin fir-riċerka u l-passi ewlenin meħtieġa sabiex jitjieb l-għarfien attwali[23]. Fuq it-talba tal-Parlament Ewropew, il-Kummissjoni se tibda proġetti pilota li jistgħu jikkontribwixxu għall-ħidma dwar l-iskarsezza tal-ilma u n-nixfiet (Attivitajiet biex iwaqqfu d-deżertifikazzjoni fl-Ewropa, Azzjoni dwar il-Klima fir-Reġjun tal-Karpazja u Tnaqqis tar-rilaxx minn sistemi ta' distribuzzjoni tal-ilma). Fl-Anness hemm elenkati eżempji ta' iktar attivitajiet. 10. KONKLUŻJONIJIET Il-prijoritajiet tal-Komunikazzjoni tal-2007 dwar l-iskarsezza tal-ilma u n-nixfiet jibqgħu validi. Ġew implimentati ħafna miżuri u ttieħdu ħafna azzjonijiet bħala rispons għall-għażliet tal-politika identifikati fil-Komunikazzjoni tal-2007 imma huwa meħtieġ ħafna iktar sforz sabiex jitwaqqaf jew jitreġġa' lura l-proċess tal-isfruttament żejjed tar-riżorsi tal-ilma Ewropej, li huma prezzjużi imma limitati. Fl-2010, l-attenzjoni se tkun fuq l-effiċjenza fl-użu tal-ilma u b'mod partikolari l-potenzjal għall-iffrankar fl-użu domestiku tal-ilma. Il-Kummissjoni se tikkunsidra l-għażliet għall-miżuri tal-UE dwar l-iffrankar tal-ilma li jistgħu jinkisbu mill-bini (u se tippreżentahom lill-partijiet interessati fl-2011) u t-tnaqqis tat-tnixxijat mhux intenzjonati mis-sistema. Ir-reviżjoni tal-politika tal-Kummissjoni dwar l-iskarsezza tal-ilma u n-nixfiet fl-2012 se tiffoka fuq il-valutazzjoni ta' x'qed jinkiseb u jekk hemmx il-ħtieġa ta' iktar azzjoni f'dak li għandu x'jaqsam mal-effiċjenza fl-użu tal-ilma, l-integrazzjoni tal-politika, l-iffrankar tal-ilma u l-preżervazzjoni aħjar tal-ilma permezz ta' bidliet fl-użu tal-art u l-ġestjoni, l-infrastrutturi tal-provvista tal-ilma, l-użu tar-riżorsi mhux konvenzjonali tal-ilma, il-bini u l-prodotti, il-ġestjoni tan-nixfa u l-miżuri relatati ma' twissija bikrija tan-nixfa kif ukoll il-mobilizzazzjoni tal-partijiet interessati. Il-Kummissjoni tinsab imħassba li l-implimentazzjoni tad-Direttiva Qafas dwar l-Ilma fl-Istati Membri li huma l-iktar affettwati mill-iskarsezza tal-ilma se tittardja (sa Diċembru tal-2009, il-konsultazzjonijiet dwar l-abbozz tal-PĠBX kienu għadhom ma bdewx, inter alia fil-PT, CY, MT, EL u fi 22 minn 24 RBD fi ES). Il-fatt li s-sena 2009 kellha ċertu grad ta' serħan idroloġiku meta mqabbla mas-sitwazzjoni ħarxa esperjenzata fl-aħħar ftit snin minn xi pajjiżi tan-Nofsinhar tal-Ewropa, ma jbiddilx din il-konklużjoni. Ir-riżorsi tal-ilma xorta għad għandhom pressjoni li qed tikber mit-tniġġis, mill-isfruttament żejjed u mit-tibdil fil-klima – u anke fid-dawl tal-inċertezzi sinifikanti dwar is-sistema idroloġika tal-futur fl-Ewropa, it-tindif tal-ilma tagħna, it-tisħiħ tal-bijodiversità, il-mixja lejn effiċjenza mtejba fl-użu tal-ilma u ż-żieda tad-disponibbiltà tal-ilma, kollha għandhom ikunu parti mit-tweġiba għal dawn l-isfidi. L-għarfien u t-teknoloġija li l-implimentazzjoni ta' dawn il-politiki jistgħu jġibulna se jipprovdu industrija Ewropea li tkun fuq quddiem f'dan il-qasam. Id-Direttiva Qafas dwar l-Ilma teħtieġ li sal-2012, il-Kummissjoni tippubblika rapport dwar l-implimentazzjoi tagħha li janalizza kif l-Istati Membri ttrattaw l-ippjanar tagħhom ta' ġestjoni għall-baċiri tax-xmajjar. Ir-reviżjoni tal-politika msemmija hawn fuq dwar l-iskarsezza tal-ilma u n-nixfiet u r-rapport dwar l-implimentazzjoni tad-WFD huma relatati ħafna u se jikkontribwixxu, flimkien mar-reviżjoni tal-vulnerabbiltà tar-riżorsi ambjentali, għall-pjan iddettaljat tal-Kummissjoni għall-ħarsien tar-riżorsi tal-ilma tal-Ewropa ppjanati għall-2012. Il-Pjan iddettaljat se jeżamina l-effettività tal-politiki attwali u l-ħtieġa ta' iktar politiki jew miżuri meħtieġa biex isaħħu r-reżistenza tal-politika tal-UE dwar l-ilma għall-impatti tat-tibdil fil-klima. Il-pjan se jrawwem iċ-ċaqliq minn approċċ ta' ġestjoni ta' kriżi lejn il-prevenzjoni u l-istat ta' preparazzjoni bl-għan li jiżgura bilanċ sostenibbli bejn id-domanda għall-ilma u l-provvista ta' ilma nadif, b'kunsiderazzjoni għall-ħtiġijiet kemm tal-attivitajiet umani kif ukoll tal-ekosistemi naturali. B'mod partikolari, il-Pjan iddettaljat se janalizza l-ħtieġa għall-implimentazzjoni mtejba u leġiżlazzjoni addizzjonali, il-finanzjament, il-miżuri ta' inċentiv u l-istabbiliment ta' appoġġ meħtieġ għall-ġbir tad-dejta, u l-iżvilupp xjentifiku u teknoloġiku. [1] COM(2007) 414 finali 18.7.2007 [2] 13888/07, il-15 ta' Ottubru 2007, ENV 515, DEVGEN 182, AGRI 325. [3] COM(2008) 875 finali, 19.12.2008 [4] Fir-rebbiegħa tal-2009 ntbagħat kwestjonarju lis-27 Direttur tal-Ilma tal-Istati Membri. It-tweġibiet waslu minn CZ, IT, FIN, AT, DE, PT, UK, BE, PL, FR, MT, CY, ES u LT. Ir-referenzi għall-Istati Membri speċifiċi tul it-test kollu jservu bħala eżempji. [5] COM(2009) 147 finali, 1.4.2009, 'Adattament għat-tibdil fil-klima: Lejn qafas Ewropew għall-azzjoni' [6] Id-Direttiva 2000/60/KE tal-Parlament Ewropew u tal-Kunsill li tistabbilixxi qafas għal azzjoni Komunitarja fil-qasam tal-politika tal-ilma, ĠU L 327, 22.12.2000, p.1. [7] Skont l-Anness VII, il-punt A.7.2, il-PĠBX għandhom jinkludu 'rapport fuq il-passi prattiċi u l-miżuri meħuda għall-applikazzjoni tal-prinċipju ta' rkuprar tal-ispejjeż ta' użu tal-ilma skont l-Artikolu 9'. [8] Id-Direttiva 2009/28/KE tat-23 ta’ April 2009 dwar il-promozzjoni tal-użu tal-enerġija minn sorsi rinnovabbli, ĠU L 140, 5.6.2009, p. 16. [9] T. Dworak et al. (2009), Valutazzjoni tar-rabtiet bejn l-iżvilupp tal-bijoenerġija u d-disponibbiltà tal-ilma. [10] Id-Direttiva tal-Kunsill 85/337/KEE tas-27 ta’ Ġunju 1985 dwar l-istima tal-effetti ta’ ċerti proġetti pubbliċi u privati fuq l-ambjent, ĠU L 175, 5.7.1985, p. 40. [11] Id-Direttiva 2001/42/KE tal-Parlament Ewropew u tal-Kunsill tas-27 ta' Ġunju 2001 dwar l-istima tal-effetti ta' ċerti pjanijiet u programmi fuq l-ambjent, ĠU L 197, 21.7.2001, p. 30. [12] Id-Dokument ta' Gwida tas-CIS Nru. 20 dwar l-Eżenzjonijiet, http://circa.europa.eu/Public/irc/env/wfd/library?l=/framework_directive/guidance_documents/documentn20_mars09pdf/_EN_1.0_&a=d. [13] L-Ambjent tal-Ewropa tal-EEA, it-Tielet Valutazzjoni (2000). [14] T. Dworak et al (2009) Valutazzjoni fid-dettall tal-programmi tal-IR 2007-2013 fir-rigward tal-ġestjoni tal-ilma [15] Barra minn hekk, minn meta ġew ippubblikati r-regoli tal-implimentazzjoni għall-artikolu 38 tar-regolament dwar l-iżvilupp rurali (ir-Regolament tal-Kummissjoni (UE) Nru 108/2010) l-Istati Membri jistgħu jagħtu appoġġ għas-semplifikazzjoni tal-implimentazzjoni tad-Direttiva Qafas dwar l-Ilma. Din il-miżura tista' tintuża ladarba l-pjanijiet ta' ġestjoni tal-baċiri tax-xmajjar ikunu operazzjonali. [16] < http://ec.europa.eu/regional_policy/sources/docoffic/working/regions2020/index_en.htm> [17] http://circa.europa.eu/Public/irc/env/wfd/library?l=/framework_directive/guidance_documents/management_climatepdf/_EN_1.0_&a=d [18] BioIS&Cranfield university (Lulju tal-2009) Studju dwar l-istandardstal-użu effiċjenti tal-ilma [19] Ir-Regolament (KE) Nru 1221/2009, ĠU L 342, 22.12.2009, p. 1. [20] Ir-Rapport tal-EEA Nru 2/2009, Ir-riżorsi tal-ilma madwar l-Ewropa – l-indirizzar tal-iskarsezza tal-ilma u n-nixfa. [21] Id-Direttiva 2009/125/KE, ĠU L 285, 31.10.2009, p. 10 [22] COM(2009) 223 finali, proposta għal Regolament tal-Parlament Ewropew u tal-Kunsill dwar il-programm Ewropew ta’ Osservazzjoni tad-Dinja (GMES) u l-operazzjonijiet inizjali tiegħu (2011-2013). [23] Minbarra l-attivitajiet diġà rrappurtati fl-ewwel rapport ta' segwitu bħall-AQUASTRESS, RECLAIM WATER, GABARDINE, MEDINA, MEDESOL, PLEIADeS jew FLOW AID.